title: "Eswatini"
text: "Eswatini, amtelk K\u00f6ningrik faan Eswatini (\u00fc\u00fcb Swaasi: Umbuso weSwatini;\u2009\u00fc\u00fcb Ingels: Kingdom of Eswatini [\u025bsw\u0251\u02d0\u02c8ti\u02d0ni]) as en banenstoot uun a s\u00fc\u00fcd faan Aafrika.  Uun a nuurd, waast an s\u00fc\u00fcd leit S\u00fc\u00fcdaafrika an uun a uast Mosambik.  At lun hee 1.018.449 lidj (2007).  At hoodsteeden san Lobamba an Mbabane. F\u00f6\u00f6r 2018 wurd det lun Swaasilun, amtelk K\u00f6ningrik faan Swaasilun (\u00fc\u00fcb Ingels: Kingdom of Swaziland [\u02c8sw\u0251\u02d0z\u026al\u00e6nd]) n\u00e4\u00e4md.\n\nGeografii\n\nGeograafisk Laag\nSwaasilun leit twesken 25\u00b0 72\u2019 an 27\u00b0 32\u2019 (faan a nuurd tu a s\u00fc\u00fcd) an twesken 30\u00b0 78\u2019 an 32\u00b0 14\u2019 (faan a waast tu a uast). At lun as tutool faan lun amsl\u00f6\u00f6den.\n\nSwaasilun dialt grensen m\u00e4 tau lunen. Det lingst grens (430 km) wurt m\u00e4 S\u00fc\u00fcdaafrika an det kurtst grens (105 km) m\u00e4 Mosambik diald.\n\nBerger\nDe huuchst berig as Emlembe (wat \u00fc\u00fcb Swaasi steed faan a koonkel het), wat 1862 m huuch as an m\u00e4 S\u00fc\u00fcdaafrika diald wurt. \u00d6ler berger san: Ngwenya (1800 m), Nyonyane (780 m) an Sibebe (350 m).\n\nSteeden\nD\u00f6n gratst steeden uun Swaasilun san: Manzini (110.000 lidj; 2005), Mbabane (94.874 lidj; 2010) an Big Bend (9374 lidj - 1997).\n\nStruumer\nStruumer uun Swaasilun san: Komati (wat iin uun det Indisk Ootseaan tu a nuurd faan Maputo uun Mosambik leept), Umbuluzi (wat iin uun det Indisk Ootseaan nai bi Maputo uun Mosambik leept), Lusutfu (wat dial faan't grens m\u00e4 S\u00fc\u00fcdaafrika bildet an iin uun de Maputo Struum uun Mosambik leept), Assegai (wat iin uun de Lusutfu Struum leept) an Ingwempisi (wat uk iin uun de Lusutfu Struum leept).\n\nIndialing faan Ferwalting\nSwaasilun hee fjauer regiuunen, wat iin uun kreiser of tinkhundla iindiald san.\n\nBef\u00f6lkring\nAt wiar en folksteeling uun April/Mei 2017.\n\nS\u00fcnjhaid\nW\u00fcfen raage uun't madel en \u00e4\u00e4ler faan 64 juaren, an maaner ian faan 55,3 juaren.\n\nKult\u00fc\u00fcr\n\nLiterat\u00fc\u00fcr \nSarah Mkhonza (1957-), en swaasi jurnalist an skriiwer, hee f\u00f6l staken, kurtstaken an romoonen skrewen. Sin staken an romoonen konsentriare jo \u00fc\u00fcb't leewent faan det aarem werklidj uun Swaasilun. De austraalisk skriiwer Malla Nunn, diar f\u00f6l krimis skrewen hee, wurd uun Swaasilun b\u00e4\u00e4ren.\n\nHistoore\nDet Swaasi folk siidlet uun de Swaasilun faan daaling uun det 18. juarhunert. Swaasilun wurd 1894 en protektoraat faan det S\u00fc\u00fcdaafrikoons Republiik (of Transvaal). Efter de Naist Buurenkrich (1899-1902) wurd at lun 1903 en britisk protektoraat. F\u00f6\u00f6r a krich wurd f\u00f6l lunkonseschuunen faan a k\u00f6ning tu \u00fctjluners den. Ian faan d\u00f6n iarst apgoowen faan d\u00f6n nei britisk ferwaltern wiar at fertjungling auer d\u00f6nheer konseschuunen tu aanj tu bringen. Uk wan uun a stamgesetsen nian lun tu \u00fctjluners hiar moost, kaam det britisk regiaring auerian, at lun twesken a konseschuunhualern an a Swaasis \u00fctj tu paartin: tau traaden faan't lun wurd tu a konseschuunhualern den. At fraag faan't eegdoomsrocht faan lun wurd en wichtig probleem oner det britisk reegiment. At lun wurd 1968 suwereen.\n\nK\u00f6ninger faan Swaasilun sant 1745: Ngwane III. (1745\u20131780), Ndvungunye (1780\u20131815), Sobhuza I. (1815\u20131839), Mswati II. (1840\u20131868), Tsandzile Ndwandwe (1868\u20131875), Dlamini IV. (1875\u20131889), Tibati Nkambule (1889\u20131894), Ngwane V. (1895\u20131899), Labotsibeni Gwamile Mdluli (1899\u20131921), Sobhuza II. (1921-1968), Mswati III. (1968-).\n\nPolitiik \nSwaasilun as en apsaluut monarchii. A k\u00f6ning (diar Ngwenyana of at l\u00f6w neemd) faan daaling as Mswati III.. A k\u00f6ning sin mam (diar Ndlovukati of at elefantin neemd) spelet uk en wichti rol. A k\u00f6ning sin mam faan daaling as Ntombi.  A k\u00f6ning berept a premier-minister, diar en kabinet f\u00f6\u00f6rst\u00e4\u00e4nt.\n\nB\u00fctjenpolitiik \nSwaasilun as lasmoot faan d\u00f6n Feriand Natschuunen sant 24. September 1968. Det as uk sant 1968 lasmaat faan det Commonwealth of Nations.\n\nWiartskap\nSwaasilun hiart tu't Tolunioon faan det S\u00fc\u00fcdelk Aafrika.\n\nKwelen"